#### E L Ő T E R J E S Z T É S

### Szombathely Megyei Jogú Város Pénzügyi, Gazdasági és Jogi Bizottságának

###  2014. májusi ülésére

*Tájékoztató a Vasi Volán Zrt. 2013. évi veszteségpótlásának rendezéséről, valamint a Vasi Volán Zrt. által készített 2013. évi helyi személyszállítás bevételei és ráfordításai elszámolásának felülvizsgálatáról*

Szombathely Megyei Jogú Város Önkormányzatának megbízásából a Rating & Audit Kft. elvégezte a Vasi Volán Zrt. által készített 2013. évi Szombathelyi helyi személyszállítás bevételei és ráfordításai elszámolásának felülvizsgálatát **(előterjesztés 1. sz. melléklete)**. A Vasi Volán Zrt. által önkormányzatunk részére megküldött kimutatás szerint a 2013. évi Szombathely helyi személyszállítás várható bevételekkel nem fedezett indokolt ráfordítása, amely 2 % ágazati szokásos mértékű nyereséget tartalmaz, összesen **263.367 e Ft**. A Rating & Audit Kft. elemezte a 2013. évi bevételeket és kiadásokat. Vizsgálta, hogy indokoltak-e a közszolgáltatási szerződés alapján kimutatott 2013. évi bevételek és kiadások, valamint az Önkormányzatot terhelő fedezethiány.

Megállapította, hogy a lakossági igények és a Közgyűlés határozata figyelembe vételével 2013. szeptember 1-ei módosított menetrend következtében havi átlagban 5 db autóbusz járattal nőtt az állomány. Nőtt a külszolgálati km és a férőhely km. Csökkent az utasszám, az utas km, valamint az utasok által fizetett összes jegy és bérlet darabszám. A buszok dinamikus férőhely kihasználása mintegy 3 %-kal csökkent. Az eladott bérletek, tanulók és nyugdíjas jegyek eladása csökkent, a menetjegyek eladása nőtt havi 2.558 db-bal. A teljes árú menetjegy és bérlet bevétel növekedését a menetrend változás, valamint az ingyenes dolgozói bérletek megszűnése eredményezte. A fogyasztói árkiegészítés a tanulók és nyugdíjasok után csökkent, míg a díjmentes jegyek utáni térítésben növekedés volt, melynek következtében a fogyasztói árkiegészítés 16,1 millió Ft-tal nőtt. A Szombathely helyi közlekedéssel kapcsolatos beruházás bekerülési értéke százegy millió forint, a Vasi Volán Zrt. ezekre az eszközökre 5 éves használatot tervezett, ami azt jelenti, hogy 20 %-os értékcsökkenéssel számol.

Az összes ráfordítás 37.864 e Ft-tal magasabb a 2012. évinél, amit ha korrigáljuk a pályázati projekt elszámolással a 2012. évi költségeket (azonosan a 2013. évihez), akkor a többletköltség 20.094 e Ft. A bérköltség 10,06 %-kal emelkedett. Az üzemanyag költség 2.087 e Ft-tal, a gumiköltség 2.234 e Ft-tal csökkent, a külszolgálati km 5 %-kal nőtt.

Vizsgálta a közszolgáltatási szerződés szerinti fajlagos ráfordítást és az elismert nyereség felső korlátját. A külszolgálati km-re eső ráfordítás a 2013. évre 460 Ft/külszolgálati km. A könyvvizsgáló jelentése szerint 2013. évi elszámolásként az Önkormányzatot – a Vasi Volán Zrt. által megfogalmazott 160.971 e Ft helyett – 159.828 e Ft összegű kifizetés terheli.

A független könyvvizsgálói jelentés alapján összeállított előterjesztésben foglaltak ismeretében 2013. év pénzügyi elszámolását javaslom a Pénzügyi, Gazdasági és Jogi Bizottságnak elfogadásra azzal, hogy a 159.828 e Ft összegű ráfordítás kerüljön veszteségpótlásként megfizetésre a 2014. év költségvetésének terhére.

Kérem a Tisztelt Bizottságot, hogy az előterjesztést megtárgyalni, és a független könyvvizsgálói jelentés alapján összeállított előterjesztést véleményezni, és a határozati javaslatot elfogadni szíveskedjék.

**Szombathely, 2014. május 5.**

 /: **Lakézi Gábor** :/

 Osztályvezető

**Határozati Javaslat**

**…/2014.(V. ….) PGJB. sz. határozat**

A Pénzügyi, Gazdasági és Jogi Bizottság a a Vasi Volán Zrt. 2013. évi veszteségpótlásának rendezéséről, valamint a Vasi Volán Zrt. által készített 2013. évi helyi személyszállítás bevételei és ráfordításai elszámolásának felülvizsgálatáról szóló tájékoztatót megtárgyalta és az alábbi döntést hozza:

A Vasi Volán Zrt. 2013. évi veszteségpótlásának rendezéséről, valamint a Vasi Volán Zrt. által készített 2013. évi helyi személyszállítás bevételei és ráfordításai elszámolásának felülvizsgálatát elfogadja azzal, hogy a 159.828 e Ft összegű ráfordítást veszteségpótlásként megfizeti a 2014. évi költségvetés terhére.

**Felelős:** Dr. Szakács Dávid, a Pénzügyi, Gazdasági és Jogi Bizottság elnöke

 Papp László, a VASI VOLÁN Zrt. vezérigazgatója

(A végrehajtás előkészítéséért:

Lakézi Gábor, Városüzemeltetési Osztályvezető

Stéger Gábor, Közgazdasági és Adó Osztályvezető)

**Határidő:** 2014. május 8.